CELEX: 52019PC0496
Language: ro
Date: 2019-10-18
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului de solidaritate al Uniunii Europene în vederea furnizării de asistență Greciei

COMISIA EUROPEANĂ
            Bruxelles, 18.10.2019
            COM(2019) 496 final
            Propunere de
            DECIZIE A PARLAMENTULUI EUROPEAN ŞI A CONSILIULUI
            privind mobilizarea Fondului de solidaritate al Uniunii Europene în vederea furnizării de asistență Greciei
            
               
         
         
            
               EXPUNERE DE MOTIVE
            
            
               1.Contextul propunerii
            
            
               Prezenta decizie se referă la mobilizarea sumei de 4 552 517 EUR din Fondul de solidaritate al Uniunii Europene (FSUE), în conformitate cu Regulamentul (CE) nr. 2012/2002 al Consiliului
                  1
                din 11 noiembrie 2002 (denumit în continuare „regulamentul”), pentru furnizarea de asistență Greciei după inundațiile și alunecările de teren catastrofale care au avut loc în 2019. Această mobilizare va fi finanțată integral prin utilizarea parțială a creditelor de angajament și de plată înscrise deja în bugetul pentru 2019 pentru acoperirea avansurilor, după deducerea avansului plătit deja, în valoare de 455 252 EUR. Prin urmare, nu este necesar un buget rectificativ. 
            
            
               2.Informații și condiții
            
            
               Între 23 și 26 februarie 2019, Creta, în special partea de vest a insulei, a fost afectată de ploi extrem de abundente și de furtuni. Inundațiile și alunecările de teren rezultate au dus la pierderea de vieți omenești și au avut consecințe dezastruoase asupra infrastructurii și a activităților economice, în special asupra drumurilor și a agriculturii.
            
            
               (1)La 15 mai 2019, Grecia a solicitat o contribuție din FSUE, respectând termenul de 12 săptămâni de la primele daune înregistrate. Cererea a fost depusă în temeiul articolului 2 alineatul (3) din regulament, invocându-se producerea unei „catastrofe naturale regionale”.
            
            
               (2)Catastrofa este de origine naturală și, prin urmare, se încadrează în domeniul de aplicare al FSUE.
            
            
               (3)Grecia estimează daunele directe totale la 182,1 milioane EUR. Daunele provocate în Creta reprezintă 2,1 % din PIB-ul regiunii de nivel NUTS 2 Kriti și, prin urmare, depășește pragul de 129,8 milioane EUR, respectiv 1,5 % din PIB-ul regional stabilit în regulament.
            
            
               (4)În cererea sa, Grecia a solicitat plata unui avans, după cum se prevede la articolul 4a din regulament. La 19 iulie 2019, Comisia a adoptat Decizia de punere în aplicare C(2019) 5514, prin care acorda un avans de 10 %, în valoare de 455 252 EUR, din contribuția financiară anticipată din fond, care ulterior a fost plătit integral Greciei.
            
            
               (5)În cerere, autoritățile elene descriu în detaliu situația creată în urma evenimentelor meteorologice grave și eforturile făcute pentru a sprijini populația afectată. Ciclonul care a lovit Creta începând cu 23 februarie a ucis o persoană, care s-a înecat într-un râu, și a provocat daune importante, în special în districtele Chania și Rethymnon, unde s-a înregistrat cumulativ cea mai mare cantitate de apă de ploaie. Cele mai multe daune au fost aduse rețelei de drumuri municipale și de provincie, inclusiv Autostrăzii de nord a Cretei, producției rurale de culturi, efectivelor de animale, dar și locuințelor private. Au fost avariate șapte poduri, dintre care unul s-a prăbușit complet. Zeci de alunecări de teren și de copaci prăbușiți la pământ au blocat străzile și au izolat zone întregi. Eroziunea a cauzat probleme digurilor și distrugerea sistemelor de canalizare. A fost avariată și rețeaua de energie electrică.
            
            
               (6)Costul operațiunilor de urgență și de recuperare eligibile în temeiul articolului 3 alineatul (2) din regulament a fost estimat de Grecia la 173,9 milioane EUR și a fost prezentat defalcat pe tipuri de operațiuni. Cea mai mare parte (peste 145 de milioane EUR) reprezintă costurile de restabilire a infrastructurii de transport (drumuri și poduri), urmate de costurile operațiunilor de curățare, care sunt de 20 de milioane EUR.
            
            
               (7)Autoritățile elene au confirmat faptul că nu există nicio asigurare care să acopere costurile eligibile.
            
            
               (8)Regiunea afectată face parte din categoria „regiunilor de tranziție” în cadrul fondurilor structurale și de investiții europene (2014-2020). În cererea prezentată, autoritățile elene nu au semnalat Comisiei că intenționează să realoce fonduri din programele aferente fondurilor ESI pentru măsurile de recuperare.
            
            
               (9)Grecia nu a activat mecanismul de protecție civilă al Uniunii. 
            
            
               (10)În ceea ce privește punerea în aplicare a legislației Uniunii privind prevenirea și gestionarea riscurilor de catastrofe, nu există în prezent nicio procedură de constatare a neîndeplinirii obligațiilor în desfășurare.
            
            
               (11)În contextul punerii în aplicare a Directivei 2007/60/CE privind evaluarea și gestionarea riscurilor de inundații, au fost finalizate următoarele acțiuni: raportul privind evaluarea preliminară a riscurilor de inundații (martie 2012), identificarea zonelor cu risc potențial ridicat de inundații în cele 14 districte hidrografice ale Greciei și actualizarea raportului privind evaluarea preliminară a riscurilor de inundații (noiembrie 2012). A fost actualizată evaluarea preliminară a riscurilor de inundații pentru râul Evros (noiembrie 2014). Au fost finalizate evaluările riscurilor de inundații și de alte tipuri pentru cele 14 rezervoare de apă ale Greciei (martie 2017). Au fost elaborate planurile de gestionare a riscurilor de inundații pentru toate corpurile de apă, inclusiv Planul de gestionare a riscurilor de inundații pentru bazinele râurilor pentru Creta. 
            
            
               2.5Concluzie
            
            
               Din motivele de mai sus, catastrofa menționată în cererea transmisă de Grecia îndeplinește condițiile stabilite în regulament pentru mobilizarea FSUE.
            
            
               3.Finanțarea din alocările FSUE pentru 2019
            
         
         
            
               Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020
                  2
                (denumit în continuare „Regulamentul privind CFM”), în special articolul 10, permite mobilizarea FSUE în limita unui plafon anual de 500 000 000 EUR (la prețurile din 2011). Punctul 11 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  3
                (AII) stabilește modalitățile de mobilizare a FSUE.
            
            
               Întrucât solidaritatea a fost principala justificare pentru crearea FSUE, Comisia consideră că ajutorul acordat ar trebui să fie progresiv. Astfel, potrivit practicilor anterioare, partea din daune care depășește pragul de „catastrofă naturală majoră” pentru mobilizarea FSUE (și anume 0,6 % din VNB sau 3 miliarde EUR la prețurile din 2011, luându-se în considerare suma cea mai mică) ar trebui să beneficieze de o intensitate mai mare a ajutorului în raport cu daunele care nu depășesc pragul. Rata aplicată în trecut la stabilirea sumelor alocate pentru catastrofele majore este de 2,5 % din daunele directe totale care nu depășesc pragul și de 6 % pentru partea din daune care depășește pragul. Pentru catastrofele regionale și pentru catastrofele acceptate în temeiul dispoziției „țară învecinată”, rata este de 2,5 %.
            
            
               Contribuția nu poate depăși costul total estimat al operațiunilor eligibile. Metoda de calcul al ajutorului a fost stabilită în Raportul anual pe 2002-2003 privind FSUE și acceptată de Consiliu și de Parlamentul European.
            
            
               Pe baza cererii depuse de Grecia, calculul contribuției financiare din FSUE, bazat pe estimarea daunelor directe totale cauzate, este următorul:
            
            
                     
                        State membre
                     
                  
                  
                     
                        Calificarea catastrofei
                     
                  
                  
                     
                        Daune directe totale
                     
                     
                     
                        (milioane EUR)
                     
                  
                  
                     
                        Pragul de catastrofă majoră
                     
                     
                     
                        (milioane EUR)
                     
                  
                  
                     
                        2,5 % din daunele directe care nu depășesc pragul 
                     
                     
                        (în EUR)
                     
                  
                  
                     
                        6 % din daunele directe care depășesc pragul
                     
                     
                        (în EUR)
                     
                  
                  
                     
                        Suma totală a ajutorului propus
                     
                     
                     
                        (în EUR)
                     
                  
                  
                     
                        Avansuri plătite
                     
                     
                     
                        (în EUR)
                     
                  
               
                     
                        GRECIA
                     
                  
                  
                     
                        La nivel regional
                     
                     
                        [articolul 2 alineatul (3)]
                     
                  
                  
                     
                        182,1
                     
                  
                  
                     
                        1 086,1
                     
                  
                  
                     
                        4 552 517
                     
                  
                  
                     
                        -
                     
                  
                  
                     
                        4 552 517
                     
                  
                  
                     
                        455 252
                     
                  
               
                     
                  
                  
                     
                        TOTAL
                     
                  
                  
                     
                        4 552 517
                     
                  
                  
                     
                        455 252
                     
                  
               
               În conformitate cu articolul 10 alineatul (1) din Regulamentul privind CFM, suma totală disponibilă pentru mobilizare din FSUE la începutul anului 2019 era de 851 082 072 EUR, reprezentând alocarea de 585 829 691 EUR pentru 2019 plus alocarea de 265 252 381 EUR necheltuită în 2018 și reportată în 2019.
            
            
               Suma care poate fi mobilizată în acest moment al anului 2019 este de 557 530 278 EUR. Această sumă corespunde sumei totale disponibile pentru mobilizare din FSUE la începutul anului 2019 (851 082 072 EUR), minus suma mobilizată anterior
                  4
                (146 457 423 EUR). În conformitate cu articolul 10 alineatul (1) din Regulamentul privind CFM, 25 % din alocarea anuală inițială pe 2019 trebuie reținută până în octombrie 2019. Cu toate acestea, întrucât plata către Grecia va fi efectuată după data de 1 octombrie, dispoziția respectivă nu este relevantă în acest caz. 
            
            
            
                     
                        Suma disponibilă în prezent în cadrul Fondului de solidaritate:
                     
                  
                  
                     
                         
                     
                  
               
                     
                        Alocarea anuală pentru 2019 
                     
                  
                  
                     
                        585 829 691 EUR
                     
                  
               
                     
                        Plus suma necheltuită din alocarea pentru 2018 și reportată în 2019
                     
                  
                  
                     
                        + 265 252 381 EUR
                     
                  
               
                     
                        Minus suma mobilizată în favoarea României, Italiei și Austriei (AB 3)
                     
                  
                  
                     
                        -  293 551 794 EUR
                     
                  
               
                     
                        TOTAL disponibil până în decembrie 2019 
                     
                  
                  
                     
                        557 530 278 EUR
                     
                  
               
               Propunere de
            
            
               DECIZIE A PARLAMENTULUI EUROPEAN ŞI A CONSILIULUI
            
            
               privind mobilizarea Fondului de solidaritate al Uniunii Europene în vederea furnizării de asistență Greciei
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene
                  5
               , în special articolul 4 alineatul (3),
            
            
               având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  6
               , în special punctul 11,
            
            
               având în vedere propunerea Comisiei Europene,
            
            
               întrucât:
            
            
               (1)Obiectivul Fondului de solidaritate al Uniunii Europene („fondul”) este de a permite Uniunii să răspundă în mod rapid, eficient și flexibil la situațiile de urgență pentru a-și manifesta solidaritatea cu populația din regiunile afectate de catastrofe naturale.
            
            
               (2)Fondul nu poate depăși o valoare maximă anuală de 500 000 000 EUR (la prețurile din 2011), după cum prevede articolul 10 din Regulamentul (UE, Euratom) nr. 1311/2013 al Consiliului
                  7
               .
            
         
         
            
               (3)La 15 mai 2019, Grecia a prezentat o cerere de mobilizare a fondului în urma ploilor extrem de abundente și a furtunilor care au lovit Creta între 23 și 26 februarie 2019 și au dus la inundații și alunecări de teren.
            
            
               (4)Cererea Greciei îndeplinește condițiile de acordare a unei contribuții financiare din fond, astfel cum sunt prevăzute la articolul 4 din Regulamentul (CE) nr. 2012/2002.
            
            
               (5)În consecință, fondul ar trebui mobilizat pentru a furniza o contribuție financiară Greciei.
            
            
               (6)Prin Decizia (UE) 2019/252 a Parlamentului European și a Consiliului
                  8
               , a fost mobilizată suma de 50 000 000 EUR din Fondul de solidaritate al Uniunii Europene sub formă de credite de angajament și credite de plată pentru efectuarea unor plăți în avans pentru exercițiul financiar 2019. Aceste credite au fost utilizate într-o măsură foarte limitată. În consecință, se poate finanța suma totală a prezentei mobilizări prin realocarea creditelor disponibile pentru plata avansurilor în cadrul bugetului general al Uniunii pentru exercițiul financiar 2019,
            
            
               (7)Pentru a reduce la minimum perioada necesară în vederea mobilizării fondului, prezenta decizie ar trebui să se aplice de la data adoptării,
            
            
               ADOPTĂ PREZENTA DECIZIE:
            
            
               Articolul 1
            
            
               În cadrul bugetului general al Uniunii pentru exercițiul financiar 2019, se mobilizează Fondul de solidaritate al Uniunii Europene pentru a furniza Greciei suma de 4 552 517 EUR sub formă de credite de angajament și credite de plată.
            
            
            
               Suma menționată la primul paragraf se acoperă din creditele mobilizate pentru efectuarea de plăți în avans în bugetul Uniunii Europene pentru exercițiul financiar 2019. Creditele disponibile pentru plăți în avans se reduc în consecință.
            
            
               Articolul 2
            
            
               Prezenta decizie intră în vigoare la data publicării în Jurnalul Oficial al Uniunii Europene.
            
            
               Se aplică de la … [data adoptării]
                  9**.
            
            
               Adoptată la Bruxelles,
            
            
               
                  Pentru Parlamentul European,
                        Pentru Consiliu,
               
            
         
         
            
                  
                     (1)
                  
                        Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (JO L 311, 14.11.2002, p. 3), astfel cum a fost modificat prin Regulamentul (UE) nr. 661/2014 al Parlamentului European și al Consiliului din 15 mai 2014 (JO L 189, 27.6.2014, p. 143).
               
               
                  
                     (2)
                  
                        Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).
               
               
                  
                     (3)
                  
                        JO C 373, 20.12.2013, p. 1.
               
               
                  
                     (4)
                  
                        Textele adoptate P9_TA-PROV(2019)0013 și P9_TA-PROV(2019)0014.
               
               
                  
                     (5)
                  
                        JO L 311, 14.11.2002, p. 3.
               
               
                  
                     (6)
                  
                        JO C 373, 20.12.2013, p.1.
               
               
                  
                     (7)
                  
                        Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).
               
               
                  
                     (8)
                  
                        JO L 54, 22.2.2019, p. 5.
               
               
                  
                     (9)
                  ** Data urmează a fi introdusă de către Parlament înainte de publicarea în JO.